“บิ๊กตู่” สั่งจนท.ถ่ายบัตรประชาชนให้เหมือนตัวจริง หลังตรวจสอบยาก เหตุรูปไม่ตรงปก
"บิ๊กตู่" สั่งจนท.ถ่ายบัตรประชาชนให้เหมือนตัวจริง หลังตรวจสอบยาก เหตุรูปไม่ตรงปก
30 ต.ค. 2562

ผู้สื่อข่าวรายงานว่า เมื่อเวลา 09.00 น. ในวันนี้ (30 ต.ค.2562) ที่ตึกสันติไมตรี (หลังนอก) ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี และ รัฐมนตรีว่าการกระทรวงกลาโหม เป็นประธานในพิธีเปิดงานและมอบรางวัลรัฐบาลดิจิทัลในงานมอบรางวัลรัฐบาลดิจิทัลและสัมมนา “หน่วยงานภาครัฐกับความพร้อมไปสู่การเป็นรัฐบาลดิจิทัล” Digital Government Award 2019
ซึ่งจัดโดยสำนักงานพัฒนารัฐบาลดิจิทัล องค์การมหาชน ที่ทำเนียบรัฐบาล มีหน่วยงานระดับกรมที่ได้รับโล่รางวัลรัฐบาลดิจิทัล จำนวน 10 รางวัล ได้แก่ กรมพัฒนาธุรกิจการค้า สำนักงานบริหารหนี้สาธารณะ สำนักงานปลัดกระทรวงพาณิชย์ การไฟฟ้านครหลวง สำนักงานกองทุนสนับสนุนการวิจัย กองทุนบําเหน็จบํานาญข้าราชการ
ร่วมด้วยสำนักงานคณะกรรมการป้องกันและปราบปรามยาเสพติด สำนักงานหลักประกันสุขภาพแห่งชาติ การประปาส่วนภูมิภาค และ สำนักงานเศรษฐกิจอุตสาหกรรม พร้อมมอบประกาศนียบัตรให้กับ ระดับจังหวัด 5 รางวัล ได้แก่ จังหวัดร้อยเอ็ด ลำพูน ระนอง เพชรบูรณ์ และ อุตรดิตถ์ นอกจากนี้ ยังมีรางวัลสนับสนุนนโยบายรัฐบาลตามโครงการยกเลิกสําเนาเอกสารราชการ ให้กับ 60 หน่วยงานด้วย
ด้านนายกรัฐมนตรี กล่าวปาฐกถาพิเศษ “รัฐบาลดิจิทัล : กลไกสำคัญในการขับเคลื่อนประเทศ” โดยกล่าวยืนยันว่ารัฐบาลพร้อมสนับสนุนให้ทุกหน่วยงาน เพื่อก้าวสู่การเป็นรัฐบาลดิจิทัล โดยต้องเริ่มจากการปรับทัศนคติให้บุคลากรเกิดความเข้าใจและทุ่มเท นำเทคโนโลยีเข้ามาใช้ลดความซ้ำซ้อน ประหยัดเวลาและค่าใช้จ่าย
โดยเฉพาะการลดใช้เอกสารสำเนา เมื่อโลกปรับเราก็ต้องเปลี่ยน ไม่เช่นนั้นจะอยู่ต่อไม่ได้ ทุกการพัฒนาจะหยุดชะงัก จึงไม่สามารถกลับไปใช้วิธีเก่าได้ ต้องปรับตัว และ แก้ไขกฎหมายที่เกี่ยวข้อง พร้อมขอให้ผู้ปฏิบัติงานเอาใจใส รับฟังความเห็น และ เสียงสะท้อนจากประชาชน โดยเฉพาะที่ผ่านสื่อสังคมออนไลน์ ซึ่งปัจจุบันมีความร้อนแรงมาก เพื่อนำมาปรับปรุงการทำงานด้วย
นอกจากนี้ พล.อ.ประยุทธ์ กล่าวว่า ขอฝากหน่วยงานที่รับผิดชอบทำบัตรประชาชน ให้ปรับปรุงการทำงาน เรื่องการถ่ายภาพประชาชนให้เหมือนกับตัวจริง หลังพบว่า มีการนำบัตรไปใช้กับเครื่องอ่านบัตร แล้วแสดงผลรูปถ่ายที่ปรากฏ ไม่เหมือนกับตัวจริง ส่งผลต่อการตรวจสอบ และใช้บริการที่เกี่ยวข้อง